ET Euroopa Liidu Teataja C 33/6

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2015/C 33/05)

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 (1) artiklile 51.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

MUUDATUSE HEAKSKIITMISE TAOTLEMINE KOOSKÕLAS MÄÄRUSE (EL) nr 1151/2012 ARTIKLI 53 LÕIKE 2 ESIMESE LÕIGUGA

„CILIEGIA DI VIGNOLA”

ELi nr: IT-PGI-0105-01246 – 23.7.2014

KPN ( ) KGT ( X )

1. Taotlejate rühm ja õigustatud huvi

Consorzio di tutela della Ciliegia di Vignola IGP Tel +39 059773645 E-post: consorziodellaciliegia@legalmail.it Postiaadress: Via dell’agricoltura 354 41058 Vignola (Modena) ITAALIA

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

—

☐

—

☒

—

☐

—

☐

—

☒

—

☐

—

☒

—

☒

4. Muudatus(t)e liik

—

☒

—

☐

5. Muudatus(ed)

Toote kirjeldus

— Kasutatavate sortide arvu suurendamine: lubatud sortide nimekirja on täiendatud, lisades sellesse sorte, mida varem tootespetsifikaadis ei olnud. Lisatud uute sortide tootlikkus ja eelkõige kvaliteediomadused (säilivus, konsistents, läige ja suurus) on vähemalt samal tasemel või isegi paremad kui siiani tootespetsifikaadis sisaldunud sortidel. Tänu nimetatud sortide lisamisele on võimalik pikendada kirsside saagikoristus- ja turustamisaega nii, et KGT-ga „Ciliegia di Vignola” kirsid on turul saadaval kogu saagikoristuse ajal. Lisatud sordid on: — varajased: „Early Bigi e Lory”, „Burlat”; — keskvarajased: „Celeste”, „Giant Red - Primegiant”, „Carmen”, „Grace Star”, „Santina”, „Vera”, „Cristalina”, „New Star”, „Black Star”, „Canada Giant”; — hilised: „Regina”, „Summer Charm” („Staccato”). Et vastata tootjate tulevastele nõudmistele seoses teadusuuringute tulemusel saadud uute sortide lisamisega ja tagada kirsside „Ciliegia di Vignola” algupäraste eriomaduste säilimine, on tootespetsifikaadi punkti 2 lisatud järgmine lõik: „Kirsside „Ciliegia di Vignola” tootmiseks on lubatud kasutada ka muid sordiuurimise tulemusena aretatud kirsisorte, tingimusel et katsed ja dokumendid tõendavad tootmismeetodi ja viljade kvalitatiivsete omaduste vastavust tootespetsifikaadi nõuetele. Kui nimetatud sorte soovitakse kasutada kirsside „Ciliegia di Vignola” tootmiseks, tuleb sellest eelnevalt teavitada põllumajandus-, toiduaine- ja metsanduspoliitika ministeeriumi ja saada nende heakskiit. Ministeerium võib selleks vajaduse korral taotleda kontrolliasutuse või muu asutuse tehnilist arvamust.”

— Happearv: jäeti välja kirsside maksimaalne happearv, kuna turustusaasta jooksul tehtud katsetest nähtus, et see arv vaheldub märkimisväärselt ka viljade kvaliteedist sõltumatute tegurite (nt säilitustingimused) tulemusena. Happearvu on seepärast muudetud 5–10 g õunhappest liitri kohta minimaalseks happearvuks, mis on vähemalt 5 g õunhapet liitri kohta.

— Lisatud sortide miinimumsuuruse kirjeldus: sordivaliku laiendamise tulemusena on eespool osutatud sordid lisatud miinimumsuuruse klassidesse (20 mm, 21 mm, 22 mm).

Tootmismeetod

— Puude lõikamisviis ja istutustihedus hektari kohta: on lisatud uus lõikamisviis „koonusekujuline” (fusetto). Istutustihedus on 2 000 puud hektari kohta. Tänapäevased viljelusmeetodid ja tugevamate pookealuste kasutamine võimaldavad traditsiooniliste meetoditega võrreldes suuremat istutustihedust ja seega on viljelusala võimalik tõhusamalt ära kasutada.

Märgistus

— Päritolupiirkonna märkimine: tootespetsifikaadi punkti 8 on muudetud, et märkida pakendile nimi „Emilia Romagna”. Muutmistaotlus tuli tootjarühmalt, kes soovis teavitada tarbijaid piirkonnast, kus asub kirsside „Ciliegia di Vignola” tootmispiirkond, et hõlbustada selle geograafilise asukoha kindlaksmääramist.

— Tootja tunnuskood: lisati võimalus esitada pakendil tootja üheselt mõistetav tunnuskood, mille annab välja kontrolliasutus. Muudatus hõlbustab nende ettevõtjate tööd, kes peavad kirsside lühikesel turustusperioodil suutma hallata eri tootjatelt tulevaid tootepartiisid. Selline kontrolliasutuse välja antud kood kiirendab toote turustamisprotsesse, tagades samal ajal toote täieliku jälgitavuse.

Pakendamine

— Pakendamisviiside kirjelduste lihtsustamine: turu ja tarbijate pakendite suurusega seotud nõudmiste rahuldamiseks jäeti välja viited konkreetsetele lubatud pakenditele ning asendati need pakendite materjali ja mahutavuse täpsema kirjeldusega (vähemalt 250 g ja kuni 6 kg). Pakendamistoimingute ning pakendite mahutavuse ja materjalidega tuleb siiski tagada puuviljade omaduste ja tervikluse säilimine. Täpsemalt asendatakse järgmine lõik: „KGT-ga „Ciliegia di Vignola” hõlmatud kirsid antakse tarbimisse järgnevalt kindlaksmääratud pakendites, mis on pitseeritud ja mida ei saa pärast pitseri avamist uuesti sulgeda: — puust, papist või plastist kastid, mis mahutavad 5 kg ja on jaotatud kasti pikisuunaliselt poolitava papist vaheseinaga kahte ossa; — papist, puust või plastist kastid mõõtudega 40×60 cm, mis sisaldavad 10–12 karpi ja mahutavad 5–6 kg; — papist, puust või plastist kastid mõõtudega 30×40 cm, mis sisaldavad kuus 500-grammist karpi ja mahutavad 3 kg; — papist karbid, mis mahutavad 1 200, 2 000 ja 2 500 g; — 250 g, 500 g või 1 kg mahutavad läbipaistvast polümeerkilest kotid.” järgmisega: „KGT-ga „Ciliegia di Vignola” kirsid antakse tarbimisse pakendites, mis on pitseeritud ja mida ei saa pärast pitseri avamist uuesti sulgeda. Nimetatud pakendid peavad olema puidust, papist, plastist või läbipaistvast polümeerkilest ja mahutama alates 250 g kuni 6 kg. Pakendamine peab toimuma viisil, mis tagab sobivad tingimused puuviljade omaduste ja terviklikkuse säilimisele.”

— Pakendatud toote lahtine müük tarbijale: lisati võimalus müüa lõppkasutajatele suletud pakenditest või karpidest pärit toodet lahtiselt, tingimusel et toode paigutatakse kambritesse või anumatesse, millel on nähtavalt esitatud sama teave, mis on ette nähtud tootespetsifikaadis osutatud pakenditel esitamiseks. See muudatus annab ettevõtjatele võimaluse müüa suletud pakenditest või karpidest pärit toodet tarbijale soovitavas koguses ja tagab tarbijate asjakohase teavitamise toote ostmisel.

KOONDDOKUMENT

„CILIEGIA DI VIGNOLA”

ELi nr: IT-PGI-0105-01246 – 23.7.2014

KPN ( ) KGT ( X )

1. Nimetus

„Ciliegia di Vignola”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Nimetusega „Ciliegia di Vignola” tähistatakse kirsse, mis kuuluvad järgmistesse sordirühmadesse:

— varajased: „Early Bigi e Lory”, „Bigarreau Moreau e Burlat”, „Mora di Vignola”;

— keskvarajased: „Celeste”, „Giant Red - Primegiant”, „Carmen”, „Grace Star”, „Santina”, „Vera”, „Cristalina”, „Durone dell’Anella”, „Anellone”, „Giorgia”, „Durone Nero I”, „Samba”, „New Star”, „Black Star”, „Canada Giant”, „Van”;

— hilised: „Durone Nero II”, „Durone della Marca”, „Lapins”, „Ferrovia”, „Sweet Heart”, „Regina”, „Summer Charm” („Staccato”).

Kirsside „Ciliegia di Vignola” tootmiseks on lubatud kasutada ka muid sordiuurimise tulemusena aretatud kirsisorte, tingimusel et katsed ja dokumendid tõendavad tootmismeetodi ja viljade kvalitatiivsete omaduste vastavust tootespetsifikaadi nõuetele. Kui nimetatud sorte soovitakse kasutada kirsside „Ciliegia di Vignola” tootmiseks, tuleb sellest eelnevalt teavitada põllumajandus-, toiduaine- ja metsanduspoliitika ministeeriumi ja saada nende heakskiit. Ministeerium võib selleks vajaduse korral taotleda kontrolliasutuse või muu asutuse tehnilist arvamust.

Kirsid „Ciliegia di Vignola” peavad olema järgmiste omadustega:

— tihke ja krõmpsuv viljaliha, välja arvatud sordil „Mora di Vignola”;

— läikiv koor, sordil „Durone della Marca” säravkollane ja -punane ning teistel sortidel säravpunasest tumepunaseni;

— maitse magus ja puuviljaline;

— Brixi kraad varajaste sortide puhul mitte alla 10 ja teistel sortidel 12;

— minimaalne happesus vähemalt 5 g/l õunhapet.

— Eri sortide puhul on kehtestatud järgmised vähima suuruse nõuded: — 20 mm: „Mora di Vignola”; — 21 mm: „Durone dell’Anella”, „Giorgia”, „Durone Nero II”, „Durone della Marca”, „Sweet Heart”; — 22 mm: „Bigarreau Moreau e Burlat”, „Lapins”, „Van”, „Early Bigi e Lory”, „Celeste”, „Giant Red - Primegiant”, „Carmen”, „Grace Star”, „Santina”, „Vera”, „Cristalina”, „New Star”, „Black Star”, „Canada Giant”, „Regina”, „Summer Charm” („Staccato”); — 23 mm: „Durone Nero I”, „Anellone”, „Samba”, „Ferrovia”.

Tarbimisse laskmisel peavad viljad olema:

— terved, ilma kahjustusteta;

— viljavarrega;

— puhtad, nähtavate võõrkehadeta;

— haigustevabad, ilma mädaplekkideta ja taimekaitsevahendite nähtavate jälgedeta;

— taimekahjuriteta.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratud geograafilises piirkonnas

Kõik kirsside „Ciliegia di Vignola” tootmisetapid kuni viljade korjamiseni peavad toimuma eranditult punktis 4 määratud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

KGT-ga „Ciliegia di Vignola” kirsid antakse tarbimisse pakendites, mis on pitseeritud ja mida ei saa pärast pitseri avamist uuesti sulgeda.

Nimetatud pakendid peavad olema puidust, papist, plastist või läbipaistvast polümeerkilest ja mahutama alates 250 g kuni 6 kg. Pakendamine peab toimuma viisil, mis tagab sobivad tingimused puuviljade omaduste ja terviklikkuse säilimisele.

Lisaks on lubatud müüa lõppkasutajatele suletud pakenditest või karpidest pärit toodet lahtiselt, tingimusel et toode paigutatakse kambritesse või anumatesse, millel on nähtavalt esitatud sama teave, mis on ette nähtud tootespetsifikaadis nimetatud pakenditel esitamiseks.

Iga pakendi sisu peab olema ühtlik ja sisaldama samasse sorti kuuluvaid ja sama kvaliteediga kirsse; suurusklassid on järgmised:

— 20–24 mm,

— 24–28 mm,

— üle 28 mm.

Vahetult pärast korjamist valmistatakse kirsid „Ciliegia di Vignola” pakendamiseks ette ja pakendatakse otse kasvatusettevõttes või tootmispiirkonna põllumajandusühistus. Nii jõuab toode turule ja tarbijani lühikese ajaga ning ilma liigse käsitlemiseta.

Kirsside „Ciliegia di Vignola” pakendamine, st toote vajalik ettevalmistamine karpidesse panemiseks ja pakendamiseks ning pakendamine nõuetekohastesse pakenditesse peab toimuma päritolupiirkonnas, tagades sellega, et vili oleks kvaliteetne, värske ja terve, samuti hoiab see ära viljade mitmekordse käsitlemise, mis võiks tekitada lõhesid või muljumisjälgi kirsside väliskestale ning muuta viljad turustamiskõlbmatuks.

Viljade säilitamiseks mõeldud tehnilistest võtetest võib kasutada kirsside säilitamist külmkambrites, kus säilitustemperatuur ei lange alla 0,5 °C ja niiskustase ei ületa 90 %; selleks et „Ciliegia di Vignola” värskus säiliks, võib neid hoida külmkambris kuni neli nädalat.

3.6. Sellise toote märgistamise erieeskirjad, millele registreeritud nimetus viitab

Kaitstud geograafilise tähise „Ciliegia di Vignola” logo on järgmine:

Nii logo kui ka ELi sümbol, mis tähistab kaitstud geograafilist tähist, peavad olema kantud müügipakendile.

Pakendi suurusest olenevalt võib logo suurus olla erinev, säilitades siiski standardmõõdule omased proportsioonid.

Pakendil on lubatud esitada nimi „Emilia Romagna”.

Lisaks tuleb esitada järgmine teave:

tootja nimi, ärinimi, aadress ja/või kontrolliasutuse antud üheselt mõistetav tunnustuskood; pakendaja nimi, ärinimi ja aadress.

4. Geograafilise piirkonna täpne määratlus

Kirsside „Ciliegia di Vignola” tootmispiirkond asub Panaro jõe ja teiste väiksemate jõgede orus. Selle pinnakõrgus jääb vahemikku 30 meetrit kuni 950 meetrit üle merepinna ning see hõlmab Modena ja Bologna provintsi järgmiste kommuunide territooriume:

Modena provints: Castelfranco Emilia, Castelnuovo Rangone, Castelvetro di Modena, Guiglia, Lama Mocogno, Marano sul Panaro, Modena, Montese, Pavullo nel Frignano, San Cesario sul Panaro, Savignano sul Panaro, Serramazzoni, Spilamberto, Vignola, Zocca;

Bologna provints: Bazzano, Casalecchio di Reno, Castel d’Aiano, Castello di Serravalle, Crespellano, Gaggio Montano, Marzabotto, Monte S. Pietro, Monteveglio, Sasso Marconi, Savigno, Vergato, Zola Predosa.

5. Seos geograafilise piirkonnaga

Tootmispiirkond asub piki mäejalamit kulgeva Panaro jõe ja teiste väiksemate jõgede orus, mis on kirsikasvatuseks soodsate kliima- ja mullastikutingimustega maariba. Kliima on jahe ja mitte liiga mandriline, kevaded on sademeterohked ja suved ei ole kunagi liiga kuivad. Päikesekiirgust ei ole ülemäära palju.

Alluviaalsetetest koosnevad mullad on poorsed, hästi vett läbilaskvad ja kerged. Panaro jõgi ja teised väiksemad jõed on toonud sinna mitmete alluviaalperioodide jooksul palju jõesetteid, muutes pinnase eriti viljakaks.

Kirsside kasvatusala asub 30–950 meetrit üle merepinna. Määratud geograafilisest piirkonnast väljaspool kirsse ei kasvatata; tootmispiirkonna läheduses asuvatel aladel lõpetati kirsside kasvatamine juba hulk aega tagasi, kuna seal kasvatatud kirsside kvaliteet jäi määratud tootmispiirkonnas kasvatatud kirssidele alla ja seetõttu ei peetud nimetatud kultuuri viljelemist majanduslikult otstarbekaks. Lisaks piirkonna mullastikutingimustele ja eespool kirjeldatud mikrokliima eripärale mängib kirsside „Ciliegia di Vignola” kvaliteedis erilist osa ka tootjate oskusteave. Teadmisi toote viljelustehnika, korje ja pakkimise kohta antakse põlvest põlve isalt pojale edasi ning kuna kogu tegevus toimub eranditult käsitsi, jõuab tarbijani turuväärtuse seisukohalt ideaalne toode.

Väljavalitud kirsid „Ciliegia di Vignola” on turustamisnormidest suuremad ja nende suurus jääb üle 28 mm. Nii nagu näitavad turu-uuringud ning spetsialiseerunud asutuste uuringud Torino, Milano ja Hamburgi turgudel, on kirsside „Ciliegia di Vignola” hind peaaegu alati konkurentide omast kõrgem ning enamik tarbijaid seostab seda nimetust eelkõige kirsside tootmispiirkonnaga.

Kirsipuu on liik, mis eelistab mõõduka soojusega keskkonda ja neutraalset või vähehappelist pinnast. Kuna kirsside „Ciliegia di Vignola” tootmispiirkonnas on mõlemad tingimused esindatud, on liik leidnud siin levikut soodustava keskkonna ja seetõttu end kindlalt sisse seadnud.

Kirsside „Ciliegia di Vignola” geograafilise tootmispiirkonna pinnase omaduste tõttu on kirsipuud seal eriti võimsad.

Mitte liiga intensiivne päikesevalgus annab viljadele intensiivse värvuse ja loomuliku sära ning tänu sellele tuuakse turule esteetiliselt suurepärane toode, mis ei vaja eritöötlust.

Vähem oluline ei ole töötajate professionaalsus, eelkõige nende kasutatav tootmisviis, mille puhul rakendatakse tootmis-, korjamis- ja pakendamistehnikaid, mis annavad tunnistust aegade jooksul kogutud oskuste varasalvest.

Aja jooksul on tootmisprotsess muutunud küll veidi kaasaegsemaks, kuid kirsse korjavad, sorteerivad ja pakivad endiselt inimesed, kes on selle töö peale meistrid ja tunnevad kirsikasvatust nagu oma viit sõrme. Need tööoskused on traditsioonidest tulenev kultuuriline eripära; põlvest põlve edasiantud oskused lisavad Vignola tootmispiirkonna niigi suurepärasele tootele selle lisaväärtuse, mis eristab neid muude provintside kirssidest.

Selleks et kaitsta kohalikku toodangut ning tuua esile asjaomases päritolupiirkonnas kasvatatud ja pakendatud kirsside eripära, on kohalikud tootjad leppinud juba kümneid aastaid tagasi kokku toota üksnes selliseid kirsse, mis ületavad punktis 3.2 kindlaks määratud vähimat suurust.

Lisaks geograafilises piirkonnas kindlaks kujunenud sordivalikule on kirsikasvatus levinud uatuslikul maaribal, mille kõrgus merepinnast tagab pika korjeperioodi ja kirsside turuletoomise kogu tootmisperioodi vältel, mis omakorda teeb rõõmu tarbijatele ja mõjub positiivselt hindadele.

Seega on kirsid „Ciliegia di Vignola” täiesti üheselt seotud piirkonnaga, selle mullastiku- ja kliimatingimuste, suurepärase mikrokliima ning tootjate oskusteabega. Vähem oluline ei ole ka asjaolu, et geograafilise piirkonna põllumajandustootjad on koondanud kirsside pakkumise Vignolasse, kus juba 1928. aastal asus puu- ja juurviljaturg, mis on üks Itaalia vanimatest turgudest ja mille pinnalt kujunesid välja muud töötlemis- ja turustamisstruktuurid. Kõigi mainitud asjaolude koosmõju tulemusel seostub kohalik kirsitoodang tarbijate jaoks nimetusega „Ciliegia di Vignola”.

Nimetuse „Ciliegia di Vignola” kinnistumisega turul on kaasnenud kaubanduslik edu ja positiivne tagasimõju kogu sektorile alates kirsside tootmisest kuni turustamiseni. Piirkonnas tegutsevad põllumajanduslikud majapidamised, töötlemis- ja turustamisühistud, nelja piirkondlikku esindajat omav puu- ja juurviljaturg, kirsikasvatajad, pakendivalmistajad, transpordi korraldajad ja saagikorjajad.

Asjaolu, et „Ciliegia di Vignola” on ajalooliselt väljakujunenud tootmispiirkonna jaoks oluline, on leidnud kinnitust aastate jooksul paljudes laatade ja messidega seotud materjalides ja väljaannetes. Vignola jaoks peetakse tähtsaks selliseid sündmusi nagu pidustus „Festa dei Ciliegi in Fiore”, mis toimus esimest korda aprillis 1970, ja alates 1989. aastast korraldatav üritus „a Vignola, è tempo di Ciliegie”.

Juunis 2003 asutatud riiklik ühendus Città delle Ciliegie annab igal aastal erinevas linnas korraldatava üleriigilise pidustuse Città delle Ciliegie raames välja auhinna Ciliegie d’Italia. „Ciliegia di Vignola” võitis esimese auhinna 2005. aastal Cellenos, 2006. aastal Orvietos ja 2009. aastal Braciglianos, mis annab kinnitust aastate jooksul kirssidele „Ciliegia di Vignola” nende kõrge kvaliteedi eest osaks saanud tunnustusele.

Viide spetsifikaadi avaldamisele

(määruse (EL) nr 1151/2012 artikli 6 lõike 1 teine lõik)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Ciliegia di Vignola” tootespetsifikaadi muutmise taotluse 26. mai 2014. aasta Itaalia Vabariigi Teatajas (Gazzetta Ufficiale della Repubblica Italiana) nr 120.

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP IGP” [KPNi või KGTga tooted] (ekraani ülemises paremas osas), seejärel linki „Prodotti DOP IGP STG” [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE” [ELile hindamiseks esitatud spetsifikaadid].

(1) ELT L 343, 14.12.2012, lk 1.